Tuntemattomat hyökkääjät pahoinpitelivät Nikolai Andrushtshenkon kuoliaaksi Venäjällä.

Nikolai Andrushtshenko oli tunnettu journalisti Venäjällä. Kuva on lokakuulta 2016. DENIS USOV / AP

Nikolai Andrushtshenkon, 73, kimppuun hyökättiin maaliskuun 9. päivänä. Hän kuoli tänään keskiviikkona Pietarissa oltuaan sitä ennen koomassa kuusi viikkoa.

Andrushtshenko oli yksi Novi Peterburg -lehden perustajista. Hän tuli tunnetuksi kritiikistään Venäjän presidentti Vladimir Putinia kohtaan.

Andrushtshenkon pahoinpitelijöitä ei ole tunnistettu. Novi Peterburgin päätoimittaja Denis Usov yhdisti kuitenkin hyökkäyksen lehden artikkeleihin, joissa kerrottiin Pietarin kaupungin korruptiosta.

Andrushtshenko oli Pietarin kaupunginvaltuuston jäsen vuosina 1990-1993. Hän tuli toimittajana tunnetuksi ihmisoikeusasioita ja rikoksia koskevista artikkeleistaan.

Andrushtshenko oli huolissaan, kun Putin nousi valtaan vuonna 2000. Hän uskoi tiedustelupalvelun ottavan kokonaan vallan Venäjällä.

Vuonna 2007 Andrushtshenko joutui vankilaan saatuaan kunnianloukkaustuomion artikkelista, jossa hän kertoi pietarilaisesta murhatutkinnasta ja -oikeudenkäynnistä. Tapahtuma-aikaan Andrushtshenkon työtoverit uskoivat tuomion johtuneen siitä, että lehdessä kirjoitettiin kriittisesti paikallisviranomaisista juuri ennen vaaleja.

Vuonna 2009 pietarilaistuomioistuin totesi Andrushtshenkon syylliseksi herjaukseen ja ekstremismiin. Memorial Human Rights Center nimesi Andrushtshenkon tuolloin poliittiseksi vangiksi.

Tuntemattoman hyökkääjät olivat hakanneet Andrushtshenkon myös vuonna 2007, kertoi Committee to Protect Journalists -järjestö.

Lähteet: Independent, Radio Free Europe